VENDIM
Nr. 76, datë 2.2.2022

PËR PËRBËRJEN DHE MËNYRËN E ORGANIZIMIT E TË FUNKSIONIMIT TË KOMISIONIT QENDROR TË STATUSIT “FËMIJË NË PËRKUJDESJE TË REPUBLIKËS” DHE SEKRETARIATIT TË TIJ 

Në mbështetje të nenit 100 të Kushtetutës dhe të pikës 2, të nenit 11, të ligjit nr. 129/2021, “Për statusin ‘Fëmijë në përkujdesje të Republikës’”, me propozimin e ministrit të Shëndetësisë dhe Mbrojtjes Sociale, Këshilli i Ministrave

VENDOSI:

1. Komisioni Qendror i Statusit “Fëmijë në përkujdesje të Republikës” kryesohet nga ministri i Shëndetësisë dhe Mbrojtjes Sociale dhe në përbërje ka këta anëtarë:
- zëvendësministrin e Mbrojtjes;
- zëvendësministrin e Financave dhe Ekonomisë;
- zëvendësministrin e Brendshëm;
- zëvendësministrin e Arsimit dhe Sportit;
- dy përfaqësues nga organizatat jofitimprurëse në fushën e mbrojtjes së të drejtave të fëmijëve ose të drejtave të njeriut.
2. Komisioni Qendror i Statusit “Fëmijë në përkujdesje të Republikës” mbështetet nga një sekretariat, funksionet e të cilit kryhen nga sektori përkatës për mbrojtjen e fëmijëve, pranë Ministrisë së Shëndetësisë dhe Mbrojtjes Sociale. Sekretariati kryen këto detyra:
a) mbledh të gjitha kërkesat e depozituara për përfitimin e statusit;
b) krijon dosje të posaçme për çdo aplikim;
c) verifikon paraprakisht nëse dokumentacioni i depozituar nga aplikuesi është i plotë, sipas përcaktimeve në udhëzimin e miratuar nga kryetari i Komisionit për përcaktimin e formatit të kërkesës, llojeve të dokumenteve që paraqiten për marrjen e statusit “Fëmijë në përkujdesje të Republikës”, si dhe të kushteve teknike të plotësimit të tyre dhe, nëse ka mungesë ose parregullsi, njofton aplikuesin për plotësimin e tyre;
ç) harton projektagjendën dhe të gjithë dokumentacionin e nevojshëm për çdo mbledhje;
d) njofton anëtarët për datën e mbledhjes dhe u vendos në dispozicion dokumentacionin përkatës.
3. Marrja e vendimeve të Komisionit Qendror të Statusit “Fëmijë në përkujdesje të Republikës” kryhet sipas dispozitave të ligjit nr. 8480, datë 27.5.1999, “Për funksionimin e organeve kolegjiale të administratës shtetërore dhe enteve publike”.
4. Komisioni Qendror i Statusit “Fëmijë në përkujdesje të Republikës” mblidhet me kërkesën e kryetarit të Komisionit dhe ushtron këto detyra:
a) shqyrton dokumentacionin e dërguar nga subjektet propozuese dhe kërkuese për dhënien e statusit “Fëmijë në përkujdesje të Republikës” dhe verifikon, paraprakisht, nëse janë plotësuar kriteret formale për paraqitjen e propozimit, sipas përcaktimeve në aktet nënligjore të miratuara nga Komisioni;
b) njofton me shkresë zyrtare, brenda 5 (pesë) ditësh, subjektet propozuese për pranimin paraprak të kërkesës dhe vijimin e procedurës administrative ose për plotësimin e të metave lidhur me kriteret formale të propozimit, duke caktuar një afat prej 10 (dhjetë) ditësh pune për plotësimin e këtyre të metave;
c) bashkëpunon me institucionet e tjera publike gjatë shqyrtimit administrativ të një çështjeje për dhënien e statusit “Fëmijë në përkujdesje të Republikës”;
ç) merr vendime të arsyetuara, brenda 30 (tridhjetë) ditësh nga depozitimi i propozimit për dhënien e statusit “Fëmijë në përkujdesje të Republikës”, për:
i. dhënien e statusit “Fëmijë në përkujdesje të Republikës” dhe përcakton masën e shpërblimit financiar sipas kritereve ligjore;
ii. rrëzimin e kërkesës duke mos dhënë statusin “Fëmijë në përkujdesje të Republikës”;
d) njofton, me shkresë zyrtare, brenda 5 (pesë) ditëve, subjektin propozues për vendimin përfundimtar të Komisionit Qendror të Statusit “Fëmijë në përkujdesje të Republikës”;
dh) rishqyrton vendimet e tij, të cilat, bazuar në një vendim gjykate të formës së prerë, janë anuluar apo shfuqizuar;
e) ngarkon stafin teknik të Komisionit Qendror me detyra specifike administrative për çështjen që shqyrton;
ë) miraton udhëzimin për kriteret formale të kërkesave apo propozimeve dhe dokumentacionin për dhënien e statusit “Fëmijë në përkujdesje të Republikës”, që depozitohen nga subjektet propozuese në sekretarinë e Komisionit, sipas afateve të përcaktuara nga Komisioni Qendror;
[bookmark: _GoBack]f) raporton, të paktën 1 (një) herë në vit, pranë Këshillit të Ministrave, për punën e kryer në kuadër të kompetencave të tij.
5. Shpërblimi për pjesëmarrje në mbledhje bëhet sipas përcaktimeve në vendimin e Këshillit të Ministrave për përcaktimin e masës së shpërblimit të anëtarëve të këshillave, bordeve ose komisioneve të përhershme të njësive të qeverisjes qendrore.
6. Ngarkohen Ministria e Shëndetësisë dhe Mbrojtjes Sociale dhe Komisioni Qendror i Statusit “Fëmijë në përkujdesje të Republikës” për zbatimin e këtij vendimi.
Ky vendim hyn në fuqi pas botimit në Fletoren Zyrtare.

